̓n Tuisvervaardigde sespak - WelstandWelstand
Tuis / Advies / ̓n Tuisvervaardigde sespak
Vakansies is lui-lekker tye en soms word die gym vergeet en met volop lekkernye oral, dink veral mans nie aan die vetjies wat om die maag pak nie. Of miskien moet die gymfooi eerder gebruik word vir brandstof. Tog wens jy jy het ferm, bultende maagspiere gehad – ʼn regte sespak (“six-pack”). Hoe ook al, daar is ʼn oplossing: Laat vroulief rus en doen jy die werkies om die huis; sy sal vir jou koue water – nie koeldrank nie – en koffie aandra en jy sal gou kan spog met ʼn ferm lyf. Hier is hoe:
1) Jy onthou daardie vertrek waaroor sy al so lank bitter ongelukkig is? Of is dit die hele huis binne en buite? Gun jouself die luukse om saam met haar te droom oor hoe die nuwe kleur sal lyk; dit sal jou laaste droom wees vir ʼn rukkie. Doen jou berekening, besluit dis te duur om ʼn kontrakteur te kry en gaan koop verf en kwasse. Nee, jy kan nie met ʼn kas bier in die kattebak huis toe kom nie!
2) Sodra jy klaar is met die verfwerk kan jy die heining regmaak en die gekraakte sement in die oprit en paadjie uitkap en oor doen – verkieslik in die warm son want dan kry jy sommer ʼn gratis sauna en na die tyd sal mense dink jy het ʼn seevakansie gehad. Resultaat: Jy sal 195 kalorieë per uur (kpu) verbrand, jou maagspiere, kernspier en roterende spiere versterk.
3) Jy is nou buite; hark sommer die blare bymekaar, spit die beddings om, vra vroulief watse saadjies of plantjies jy vir haar kan insit. Spit die komposhoop om. Spuit vir onkruid en insekte. Dis sielkundig gesond om kontak te maak met moeder aarde. Snoei plante en saag dooie takke uit. Die potte het nuwe grond nodig en moet dalk verskuif word en die voëlbadjie kort ʼn skrop. Jy kan nou koue water kry – soveel as jy wil voordat jy die volgende taak aanpak. Resultaat: Jy het 289 kalorieë per minuut (kpm) verbrand, jou maagspiere versterk en goeie hurk en strekoefeninge ingekry.
4) Daai motorhuis van jou … Sorteer wat vendusie toe moet gaan en wat kan bly. Dra alles uit, vee uit, vee die mure, rakke, kaste en vensterbank af en raak ontslae van die oliekolle op die vloer. Gaan nou jou motor se bande, olie en water na. Resultaat: Verbrand 195kpu, dis goeie dyspieroefening en gewigoptel is goed vir jou biseps, dyspiere, en bou soepelheid.
5) Was twee dae se skottelgoed. Na al die harde werk waar jy soms brute krag moes gebruik, is dit nodig om fyn motoriese oefening te doen, en weer in voeling met jou vroulike kant te kom. Onthou om die kombuis aan die kant te maak en om die vloer te was. Terwyl jy skottelgoed was, skakel sommer die wasmasjien aan en hang die wasgoed op sodra die siklus deurgeloop het. Miskien is dit nou die regte tyd om vroulief te verras met ʼn skottelgoedwasser en jouself te bederf met ʼn vloeistof-sespak en braaihout. Die lapa en die braai moet nog skoon kom ook. Gelukkig hoef jy nie slaai te maak vir aandete nie. Resultaat: Verbrand 195kpu.
6) Stofsuig die huis; onder die rusbank, onder die beddens, bo, onder en agter los kaste. Onthou om die vloerlyste met ʼn nat lap af te vee asook die bokant van die deure. Koop die kinders om om die badkamers skoon te maak. Spring op jou fiets en gaan koop melk. Resultaat: Verbrand 190– 420kpu, afhangende hoe vinnig jy gaan ry. ʼn Goeie strekoefening vir skouers, en die hurk-oefening versterk die dy- en maagspiere.
7) Terwyl jy besig is met die stofsuier, maak jou motor binne skoon en poleer die paneelbord. Die motor sal beter lyk as hy gewas is en ʼn lagie beskermende politoer kry. Onthou om die stofsuier se sak skoon te maak voordat jy hom wegpak. Vee gou die agterplaas uit. Resultaat: Verbrand 230kpu, hurk-en strekoefeninge versterk die dy- en maagspiere.
8) Kyk in die spieël, hoe vêr het jou boep gekrimp? Voel goed oor jouself en alles wat jy vermag het. Onderhoud is noodsaaklik, begin by nommer 5 en herhaal drie maal ʼn week.